Grand Theft Auto (gêm)

Mae ***Grand Theft Auto*** (sy'n cael ei adnabod, yn aml, wrth ei dalfyriad ***GTA***) yn gêm fideo antur a ddatblygwyd gan gwmni DMA Design yn yr Alban. Cafodd ei ryddhau ar gyfer systemau MS-DOS, Microsoft Windows a Mac OS ym mis Hydref 1997, ac ar gyfer y PlayStation ym mis Chwefror 1998. Dyma'r bennod wreiddiol a roddodd ei enw i'r gyfres eiconig o gemau fidio *Grand Theft Auto*.

Wrth chware'r gêm bydd chwaraewr yn rheoli cymeriadau sydd a'u pryd ar ladrata arfog wrth deithio trwy ddinas mewn gwahanol gerbydau.

Cafodd y gêm ei ailgyflwyno ar gyfer y teclyn *Game Boy Color* ym mis Tachwedd 1999.

## Chware'r gêm
Mae Grand Theft Auto yn cynnwys chwe lefel sydd wedi eu lleoli mewn tair dinas. Ym mhob lefel, prif amcan y chwaraewr yw ennill y nifer targed o bwyntiau, a gyflawnir fel arfer trwy berfformio tasgau ar gyfer syndicadau troseddol y ddinas. Mae pob lefel yn cynnwys set unigryw o dasgau mae'n rhaid i'r chwaraewr eu cyflawni. Mae pob lefel yn cael ei gychwyn mewn blwch ffôn. Mae cwblhau tasg yn llwyddiannus yn gwobrwyo'r chwaraewr gyda phwyntiau ac yn agor y cyfle i ymdopi â thasgau anoddach ar gyfer gwobrau uwch, tra bod methiant yn dyfarnu llai o bwyntiau ac yn gallu cael gwared am byth ar gyfleoedd i gaffael rhagor o dasgau. Mae cwblhau tasgau hefyd yn cynyddu "lluosydd" y chwaraewr, sy'n cynyddu'r pwyntiau y mae'r chwaraewr yn cael am wneud tasgau newydd. Pan fydd y chwaraewr yn cyrraedd y sgôr targed (sy'n dechrau ar $ 1,000,000, ond sy'n mynd yn uwch wrth i'r gêm datblygu), mae'r bennod nesaf yn cael ei datgloi. Roedd fersiwn cyfrifiadur yn caniatáu cyd chware dros y we trwy ddefnyddio protocol IPX. Rhaid cwblhau ambell i dasg er mwyn datgloi rhai lleoliadau.

## Lleoliadau
Mae *Grand Theft Auto* wedi ei leoli mewn tair dinas yn y flwyddyn 1997. Mae'r dinasoedd yn seiliedig ar leoliadau go iawn:

*Liberty City sy'n seiliedig ar Ddinas Efrog Newydd
*Vice City sy'n seiliedig ar Miami
*San Andreas sy'n seiliedig ar San Francisco.

Mae'r tair dinas yn dioddef o dan bla o droseddau a llygredd. Maent yn enwog am drais, lladrata arfog llofruddiaeth a rhyfela cyson rhwng gwahanol gangiau'r dinasoedd. Mae'r dinasoedd hefyd yn nodedig am lygredd eu heddluoedd a'u harweinwyr dinesig.

Yn amlwg, mae *Grand Theft Auto: Llundain 1969*, a *Grand Theft Auto: Llundain 1961* wedi eu lleoli yn Llundain. Mae *Grand Theft Auto 2* wedi ei leoli ''rhywle yn America'r dyfodol''. Mae pob un o'r gemau eraill yn y gyfres yn dychwelyd i un o'r dinasoedd gwreiddiol. Liberty City yw lleoliad *Grand Theft Auto III*, *Grand Theft Auto Advance*, *Grand Theft Auto: Liberty City Stories*, a *Grand Theft Auto IV*. Vice City yw lleoliad *Grand Theft Auto: Vice City* a *Grand Theft Auto: Vice City Stories*. Mae San Andreas yn cael ei ehangu o ddim ond dinas San Francisco i fod yn dalaith seiliedig ar rannau o California a Nevada ac yn lleoliad ar gyfer *Grand Theft Auto: San Andreas* a *Grand Theft Auto V*.

## Plot
### Liberty City
#### Gangsta Bang
Mae'r gêm yn dechrau yn Liberty City. Mae'r chwaraewr yn gweithio ar gyfer gang sy'n cael ei arwain gan Robert "Bubby" Seragliano. Mae rhaid i'r chwaraewr i gwblhau nifer o dasgau ar gyfer Bubby. Mae'r tasgau yn cynnwys dwyn tacsis lladd pennaeth heddlu'r ddinas trwy osod bom yn ei gar, gosod bom ar fws bydd yn chwythu os yw'n mynd islaw 50 m.y.a. yn ogystal â llofruddio cyfreithiwr Gang Sonetti. Wedi i'r chwaraewr ennill digon o bwyntiau, mae Cabot, rhaglaw Don Sonetti, yn cysylltu â'r chwaraewr i ddweud bod o am gael gair gydag ef. Yn y cyfarfod, mae Cabot yn rhybuddio'r chwaraewr os bydd yn croesi Sonetti eto bydd yn cael ei ladd. Mae'r gêm yn symud ymlaen i'r ail lefel.

#### Heist Allmighty
Unwaith eto, rhaid i'r chwaraewr wneud sawl dasg i gwblhau'r lefel. Mewn galwad ffôn mae Bubby yn dweud  bod "Sasha" wedi cael ei herwgipio (bydd methu'r dasg yn datgelu mai ci bach y pennaeth yw Sasha). Unwaith y bydd y chwaraewr cyflawni ei dasgau, gan gynnwys lladd Sonetti, ac mae ganddo ddigon o bwyntiau eto, bydd Bubby yn gofyn i'r chwaraewr ddod i'w weld. Bydd Bubby yn dweud bod y chwaraewr wedi gwneud gwaith da, ond bod yr heddlu yn dangos gormod o ddiddordeb yn y gang bellach. Mewn ymdrech i gael gwared â sylw'r heddlu heb mae Bubby am i'r chwaraewr mynd ar awyren i San Andreas.

### San Andreas
#### Mandarin Mayhem
Wedi cyrraedd San Andreas, bydd Uncle Fu, arweinydd gang Tsieineaidd  yn cysylltu â'r chwaraewr, ac mi fydd yn dechrau gweithio iddo. Mae'n rhaid gwneud 18 o dasgau i Fu ac ennill dros $2,000,000. Mae'r tasgau yn cynnwys symud ceir o amgylch y ddinas, casglu arian *diogelwch* gorfodol,  dial ar un o elynion y gang trwy osod bom yn ei gar a chanfod twrnai cyn iddo gyflawni hunan laddiad. Unwaith y bydd y chwaraewr yn gwneud digon o waith ac wedi cael digon o bwyntiau, bydd yn ymweld â'r hen ddyn. Mae'n dweud ei fod am adeiladu syndicâd trosedd o faint anferthol, a bod cymorth y chwaraewr wedi anrhydeddu ei deulu.

#### Tequila Slammer
Mae'r chwaraewr yn mynd ymlaen i weithio i El Burro (yr asyn). Mae El Buro yn arweinydd gang o Mecsicanwyr, bydd angen gwneud 16 tasg iddo ac ennill $3,000,000. Mae'r tasgau mae gofyn i'r chwaraewr cyflawni yn cynnwys defnyddio saethwr roced i ddinistrio bysus sy'n dod a ffoaduriaid o Fecsico a  chael gwared ar griw teledu sydd wedi llwyddo i dynnu lluniau o un o'i droseddau. Wedi i'r chwaraewr cyflawni digon o dasgau ac ennill digon o arian bydd El Buro yn cynnig dangos iddo pam bod ganddo'r llys enw yr asyn. Mae'r chwaraewr yn penderfynu ffoi am Vice City.

### Vice City
#### Bent Cop Blues
Heddwas llwgr o'r enw Samuel Deever yw boss newydd y chwaraewr. Mae'n rhaid i'r chwaraewr cyflawni 16 o dasgau i Deever ac ennill $3,000,000. Mae'r tasgau yn cynnwys derbyn llwgrwobrwyon gan heddweision eraill, sicrhau bod lladron yn rhoi siâr o'u troseddau i Deever a chosbi'r rhai sy'n gwrthod yn ogystal â llofruddio'r Brif Foneddiges. Wedi cyflawni'r tasgau a chyrraedd y targed ariannol bydd Deever yn cyfarfod a'r chwaraewr a'i gyhuddo o weithio tu nol i'w gefn gan hynny, mae eu cydweithrediad wedi dod i ben
#### Rasta Blasta
Mae'r chwaraewr bellach yn mynd i weithio i'r Brawd Marcus (sydd weithiau yn gwisgo dillad merched ac yn cael ei hadnabod wrth yr enw y Chwaer Elisha). Mae Marcus / Elisha yn rhedeg gang o Americanwyr Affricanaidd sy'n rheoli'r fasnach cyffuriau yn y ddinas. Mae gan Marcus 12 tasg i'w cyflawni, mae'r rhan fwyaf yn ymwneud â lladd ei elynion. Wedi cyflawni'r tasgau a chasglu $5,000,000 mae'r gêm ar ben.

## Cyfeiriadau 
Categori:Gemau fideo
Categori:Grand Theft Auto